b'\n_START_ARTICLE_\nBoleslav I al Poloniei\n_START_SECTION_\nTinere\xc8\x9be\n_START_PARAGRAPH_\nBoleslav I s-a n\xc4\x83scut \xc3\xaen Pozna\xc5\x84 ca primul copil al lui Mieszko I, Duce al Poloniei \xc8\x99i al so\xc8\x9biei acestuia, Dobrawa, prin\xc8\x9bes\xc4\x83 de Boemia. La v\xc3\xa2rsta de \xc8\x99ase ani este posibil s\xc4\x83 fi fost trimis la curtea imperial\xc4\x83 din Germania ca ostatic, potrivit acordurilor cu Dieta Imperial\xc4\x83 de la Quedlinburg (de\xc8\x99i istoricii contest\xc4\x83 acum acest detaliu). O alt\xc4\x83 teorie afirm\xc4\x83 c\xc4\x83 Boleslav a stat o perioad\xc4\x83, \xc3\xaen anii 980, la curtea unchiului s\xc4\x83u din partea mamei, ducele Boleslav al II-lea cel Pios al Boemiei. _NEWLINE_\xc3\x8en 984, la dorin\xc8\x9ba tat\xc4\x83l s\xc4\x83u, Boleslav -care avea optsprezece ani \xc3\xaen acel moment- s-a c\xc4\x83s\xc4\x83torit cu fiica lui Rikdag, Margrav de Meissen, fiic\xc4\x83 care probabil c\xc4\x83 se numea Hunilda sau Oda. Se crede c\xc4\x83, dup\xc4\x83 aceast\xc4\x83 uniune, a devenit conduc\xc4\x83torul Poloniei Mici cu capitala la Cracovia. Moartea Margravului Rikdag \xc3\xaen 985 a f\xc4\x83cut ca aceast\xc4\x83 c\xc4\x83s\xc4\x83torie s\xc4\x83 nu mai aib\xc4\x83 nicio valoare politic\xc4\x83 \xc8\x99i la scurt timp dup\xc4\x83 aceea a fost anulat\xc4\x83 iar Hunilda repudiat\xc4\x83._NEWLINE_La sf\xc3\xa2r\xc8\x99itul anului 985, probabil c\xc4\x83 la \xc3\xaendemnul ducelui Boleslav al II-lea cel Pios, Boleslav I s-a c\xc4\x83s\xc4\x83torit cu o prin\xc8\x9bes\xc4\x83 maghiar\xc4\x83 necunoscut\xc4\x83 cu care a avut un fiu, Bezprym. \xc3\x8en literatura veche este identificat\xc4\x83 ca fiind prin\xc8\x9besa Judith, fiica lui G\xc3\xa9za, Marele Duce al Ungariei. De\xc8\x99i opiniile sunt \xc3\xaemp\xc4\x83r\xc8\x9bite cu privire la identitatea celei de-a doua so\xc8\x9bii a lui Boleslav I, un num\xc4\x83r mare de cercet\xc4\x83tori sus\xc8\x9bin \xc3\xaen continuare ipoteza c\xc4\x83 aceasta era fiica lui G\xc3\xa9za. Cu toate acestea, aceast\xc4\x83 uniune s-a dovedit a fi tot de scurt\xc4\x83 durat\xc4\x83, cel mai probabil din cauza deterior\xc4\x83rii rela\xc8\x9biilor politice dintre Polonia \xc8\x99i Ungaria, astfel c\xc4\x83 \xc3\xaen jurul anului 987 c\xc4\x83s\xc4\x83toria a fost anulat\xc4\x83._NEWLINE_Dup\xc4\x83 989, de\xc8\x99i probabil c\xc4\x83 \xc3\xaenc\xc4\x83 din 987, Boleslav I s-a c\xc4\x83s\xc4\x83torit cu Emnilda, fiica lui Dobromir, un prin\xc8\x9b slav din Luza\xc8\x9bia. Ca urmare a acestei c\xc4\x83s\xc4\x83torii a avut o fiic\xc4\x83, pe Regelinda, \xc8\x99i un fiu, viitorul rege Mieszko al II-lea, o alt\xc4\x83 fiic\xc4\x83 \xc8\x99i \xc3\xaenc\xc4\x83 un fiu, pe Otton. \xc3\x8en acest moment domnia lui Boleslav I asupra Poloniei Mici i-ar fi adus Boemia. Presupun\xc3\xa2nd c\xc4\x83 a\xc8\x99a s-a \xc3\xaent\xc3\xa2mplat, el ar fi ad\xc4\x83ugat aceast\xc4\x83 provincie la Polonia numai dup\xc4\x83 moartea Ducelui Boleslav al II-lea cel Pios, \xc3\xaen 999. Cu toate acestea, presupun\xc3\xa2nd c\xc4\x83 Mieszko I a preluat controlul asupra Poloniei Mici \xc3\xaen 990 (lucru care probabil c\xc4\x83 s-a \xc3\xaent\xc3\xa2mplat), Boleslav I ar fi primit domnia asupra Poloniei Mici de la tat\xc4\x83l s\xc4\x83u, dar f\xc4\x83r\xc4\x83 ca teritoriul s\xc4\x83u s\xc4\x83 fie inclus \xc3\xaen domeniul coroanei poloneze. Boleslav I nu apare \xc3\xaen rezumatul supravie\xc8\x9buitor al documentului Dagome Iudex, \xc8\x99i, ca atare, se poate presupune c\xc4\x83 Polonia Mic\xc4\x83 era deja recunoscut\xc4\x83 ca mo\xc8\x99tenire a lui Boleslav I, \xc3\xaen timp ce cei doi fra\xc8\x9bi vitregi ai s\xc4\x83i, Mieszko \xc8\x99i Lambert, fiii lui Mieszko I cu Oda, a doua so\xc8\x9bie a sa, \xc3\xaemp\xc4\x83r\xc8\x9beau restul regatului \xc3\xaentre ei. O alta teorie explic\xc4\x83 absen\xc8\x9ba lui Boleslav I din documentul respectiv printr-un vechi obicei slav, prin care copiii \xc3\xae\xc8\x99i primeau mo\xc8\x99tenirea de \xc3\xaendat\xc4\x83 ce ajungeau la v\xc3\xa2rsta majoratului. Astfel, Boleslav ar fi primit Cracovia, ca parte a mo\xc8\x99tenirii tat\xc4\x83lui s\xc4\x83u \xc3\xaenainte de scrierea Dagome iudex.\n_START_SECTION_\nAscensiune\n_START_PARAGRAPH_\nCircumstan\xc8\x9bele \xc3\xaen care Boleslav I a preluat controlul \xc8\x9b\xc4\x83rii \xc3\xaen urma mor\xc8\x9bii tat\xc4\x83lui s\xc4\x83u, Mieszko I, au prognozat ceea ce avea s\xc4\x83 devin\xc4\x83 mai t\xc3\xa2rziu o practic\xc4\x83 r\xc4\x83sp\xc3\xa2ndit\xc4\x83 \xc3\xaen r\xc3\xa2ndul dinastiei Piast. Acest\xc4\x83 preluare a puterii a constat \xc3\xaentr-o lupt\xc4\x83 pentru domina\xc8\x9bie, de obicei una militar\xc4\x83, \xc3\xaentre urma\xc8\x99ii aproape a fiec\xc4\x83rui monarh decedat din dinastia Piast. Boleslav I nu a fost o excep\xc8\x9bie, iar la scurt timp dup\xc4\x83 moartea lui Mieszko I (25 mai 992), el a alungat-o pe mama sa vitreg\xc4\x83 Oda \xc8\x99i pe cei doi fra\xc8\x9bi vitregi, care ar fi fost considera\xc8\x9bi concuren\xc8\x9bi la mo\xc8\x99tenirea tronului, mai ales pe baza informa\xc8\x9biilor din Dagome iudex. Circumstan\xc8\x9bele exacte ale ascensiunii lui Boleslav I la func\xc8\x9bia de Duce al Poloniei sunt necunoscute, dar se \xc8\x99tie c\xc4\x83 p\xc3\xa2n\xc4\x83 \xc3\xaen iunie era conduc\xc4\x83torul necontestat al Poloniei - din moment ce Otto al III-lea i-a cerut ajutor militar \xc3\xaen vara anului 992. De asemenea, imediat dup\xc4\x83 ob\xc8\x9binerea controlului deplin asupra Poloniei, Boleslav I a \xc3\xaen\xc4\x83bu\xc8\x99it opozi\xc8\x9bia baronilor, orbind doi dintre conduc\xc4\x83torii acestora, pe magna\xc8\x9bii Odylen \xc8\x99i Przybywoj. Pe c\xc3\xa2t de crud\xc4\x83 a fost o astfel de pedeaps\xc4\x83, pe at\xc3\xa2t s-a dovedit a fi \xc8\x99i cea mai eficient\xc4\x83, duc\xc3\xa2nd la o ascultare total\xc4\x83 a supu\xc8\x99ilor s\xc4\x83i deoarece, din acel moment, nu a existat nicio men\xc8\x9biune cu privire la orice fel de provocare intern\xc4\x83 a pozi\xc8\x9biei sale.\n_START_SECTION_\nExpansiune a teritoriului\n_START_PARAGRAPH_\nBoleslav I a mo\xc8\x99tenit de la tat\xc4\x83l s\xc4\x83u un teritoriu care avea aproape aceia\xc8\x99i dimensiune ca Polonia din zilele noastre. Acesta era centrat pe nucleul \xc8\x9binutului Polanilor, viitoarea Polonia Mare (polonez\xc4\x83 Wielkopolska). Polonia Mare cuprindea valea r\xc3\xa2ului Warta, se \xc3\xaentindea spre nord p\xc3\xa2n\xc4\x83 la R\xc3\xa2ul Note\xc4\x87, iar \xc3\xaenspre sud cuprindea Kalisz. \xc3\x8en afara acestui nucleu incipient, Polonia con\xc8\x9binea zonele \xc3\xaenconjur\xc4\x83toare cucerite de c\xc4\x83tre tat\xc4\x83l lui Boleslav I, Mieszko I, acestea fiind: p\xc4\x83r\xc8\x9bi ale Pomeraniei la nord, inclusiv Kolobrzeg \xc3\xaen vest \xc8\x99i Gda\xc5\x84sk \xc3\xaen est, Mazovia cu capitala la P\xc5\x82ock la est \xc8\x99i Silezia la sud-vest. Este contestat faptul dac\xc4\x83 Polonia Mic\xc4\x83, centrat\xc4\x83 \xc3\xaen jurul Cracoviei, era \xc3\xaencorporat\xc4\x83 \xc3\xaen statul polonez condus de Mieszko I \xc3\xaenainte de 992 sau dac\xc4\x83 a fost ad\xc4\x83ugat\xc4\x83 de Boleslav \xc3\xaen 999. Oricum, \xc3\xaen anul 1000 Boleslav I era st\xc4\x83p\xc3\xa2nul unui domeniu mai mare dec\xc3\xa2t Anglia contemporan\xc4\x83, Danemarca sau Burgundia.\n_START_SECTION_\nPrimii ani (992\xe2\x80\x931000)\n_START_PARAGRAPH_\nPe baza lipsei oric\xc4\x83rei \xc3\xaenregistr\xc4\x83ri privind activit\xc4\x83\xc8\x9bile sale interna\xc8\x9bionale, se pare c\xc4\x83 Boleslav I a petrecut primii ani ca domnitor mai mult preocupat de ob\xc8\x9binerea \xc8\x99i p\xc4\x83strarea tronului dec\xc3\xa2t de \xc3\xaencerc\xc4\x83rile de a cuceri \xc8\x9binuturi din afara \xc8\x9b\xc4\x83rii. Aceasta este perioada de consolidare a puterii \xc3\xaen care s-a aliat cu Otto al III-lea, \xc3\xaemp\xc4\x83ratul Germaniei, \xc3\xaen 995 ajut\xc3\xa2ndu-l pe Sf\xc3\xa2ntul \xc3\x8emp\xc4\x83rat Roman \xc3\xaen expedi\xc8\x9bia sa \xc3\xaempotriva regiunii Luza\xc8\x9bia._NEWLINE_\xc3\x8encerc\xc3\xa2nd s\xc4\x83-\xc8\x99i extind\xc4\x83 influen\xc8\x9ba asupra teritoriului prusac, Boleslav a \xc3\xaencurajat misiunile de cre\xc8\x99tinare a \xc8\x9binuturilor prusace. Cea mai faimoas\xc4\x83 dintre acestea a fost misiunea lui Vojtech din clanul princiar Slavn\xc3\xadk din Boemia, fost episcop al ora\xc8\x99ului Praga. Cunoscut sub numele de Adalbert din Praga la moartea lui Adalbert de Magdeburg \xc3\xaen 981, misiunea lui Adalbert a avut loc \xc3\xaen 997 \xc8\x99i s-a \xc3\xaencheiat cu martiriul misionarului \xc3\xaen m\xc3\xa2inile prusacilor p\xc4\x83g\xc3\xa2ni \xc3\xaen luna aprilie a anului 997, pe coasta M\xc4\x83rii Baltice \xc3\xaen imediata apropiere a cet\xc4\x83\xc8\x9bii Truso (l\xc3\xa2ng\xc4\x83 ora\xc8\x99ul modern Elbl\xc4\x85g). R\xc4\x83m\xc4\x83\xc8\x99i\xc8\x9bele misionarului au fost oferite pentru r\xc4\x83scump\xc4\x83rare de c\xc4\x83tre prusaci, dar conduc\xc4\x83torii Boemiei din dinastia P\xc5\x99emyslid au refuzat s\xc4\x83 pl\xc4\x83teasc\xc4\x83 pentru trupul lui Adalbert (Vojtech). Cu toate acestea, trupul a fost cump\xc4\x83rat de c\xc4\x83tre Ducele Boleslav I care a pl\xc4\x83tit greutatea sa \xc3\xaen aur \xc8\x99i l-a \xc3\xaengropat la Gniezno. \xc3\x8en 999 episcopul Adalbert a fost canonizat ca Sf. Adalbert de c\xc4\x83tre Papa Silvestru al II-lea. A devenit mai t\xc3\xa2rziu sf\xc3\xa2ntul patron al Boemiei, Poloniei, Ungariei \xc8\x99i al Prusiei. Canonizarea lui Vojtech a crescut prestigiul bisericii poloneze \xc3\xaen Europa \xc8\x99i prestigiul statului polonez pe arena interna\xc8\x9bional\xc4\x83.\n_START_SECTION_\nCongresul de la Gniezno \xc8\x99i alian\xc8\x9ba cu Sf\xc3\xa2ntul Imperiu Roman (1000\xe2\x80\x931002)\n_START_PARAGRAPH_\nP\xc3\xa2n\xc4\x83 \xc3\xaen anul 1000, Boleslav I \xc8\x99i-a consolidat pozi\xc8\x9bia sa de Duce (Dux) al Poloniei. Nu numai c\xc4\x83 nu a avut nicio opozi\xc8\x9bie intern\xc4\x83, dar de asemenea a c\xc3\xa2\xc8\x99tigat respectul Sf\xc3\xa2ntului \xc3\x8emp\xc4\x83rat Roman Otto al III-lea (980-1002). \xc3\x8en consecin\xc8\x9b\xc4\x83, \xc3\xaen anul 1000 Otto al III-lea a vizitat Polonia sub pretextul unui pelerinaj la morm\xc3\xa2ntul prietenului s\xc4\x83u, episcopul Adalbert (Vojtech) recent canonizat. Pe l\xc3\xa2ng\xc4\x83 motiva\xc8\x9bia religioas\xc4\x83, c\xc4\x83l\xc4\x83toria lui Otto al III-lea prevedea, de asemenea, o agend\xc4\x83 politic\xc4\x83 puternic\xc4\x83: el a avut inten\xc8\x9bia de a re\xc3\xaennoi Sf\xc3\xa2ntul Imperiu Roman pe baza unui concept federal numit Renovatio Imperii Romanorum. Pe baza acestuia, ducatul polonez \xc8\x99i cel maghiar urmau s\xc4\x83 devin\xc4\x83 a\xc8\x99a-zisele federati r\xc4\x83s\xc4\x83ritene ale imperiului._NEWLINE_\xc3\x8emp\xc4\x83ratul dorea s\xc4\x83 evalueze puterea Poloniei \xc8\x99i s\xc4\x83 stabileasc\xc4\x83 statutul s\xc4\x83u \xc3\xaen cadrul Sf\xc3\xa2ntului Imperiu Roman. Congresul de la Gniezno, la care Boleslav s-a \xc3\xaentre\xc8\x9binut cu oaspetele s\xc4\x83u distins, este unul dintre episoadele cele mai faimoase ale istoriei medievale poloneze. \xc3\x8en timpul pe care \xc3\xaemp\xc4\x83ratul l-a petrecut \xc3\xaen Polonia, Boleslav nu a ascuns bog\xc4\x83\xc8\x9bia \xc8\x9b\xc4\x83rii sale, de fapt, el i-a ar\xc4\x83tat prosperitatea la fiecare pas \xc3\xaencerc\xc3\xa2nd s\xc4\x83-l uimeasc\xc4\x83 pe \xc3\xaemp\xc4\x83rat. Printre alte daruri pe care domnitorul polonez le-a oferit \xc3\xaemp\xc4\x83ratului Otto al III-lea au fost \xc8\x99i 300 de cavaleri cu armuri grele, \xc3\xaen timp ce \xc3\xaemp\xc4\x83ratul i-a oferit drept cadou o copie a lancei Sf\xc3\xa2ntului Maurice. Evident, Otto al III-lea a fost impresionat de ceea ce a v\xc4\x83zut \xc8\x99i a decis c\xc4\x83 Polonia ar trebui s\xc4\x83 fie tratat\xc4\x83 ca un regat pe picior de egalitate cu Germania \xc8\x99i Italia \xc8\x99i nu ca un ducat tributar ca Boemia. Otto al III-lea avea inten\xc8\x9bia de a re\xc3\xaennoi Imperiul pe baza unui concept federal numit "Renovatio Imperii Romanorum" \xc3\xaentr-un cadru federal, ducatele poloneze \xc8\x99i maghiare urm\xc3\xa2nd s\xc4\x83 fie modernizate ca federati de est ale imperiului. \xc3\x8en acest scop \xc3\xaemp\xc4\x83ratul a pus coroana sa imperial\xc4\x83 pe fruntea lui Boleslav I \xc8\x99i i-a oferit titlurile de frater et cooperator Imperii ("Frate \xc8\x99i Partener al Imperiului") \xc8\x99i populi Romani amicus et socius. De asemenea, el l-a ridicat pe Boleslav I la demnitatea de patricius sau "premerg\xc4\x83tor al na\xc8\x9biunii romane". Acest episod a fost mult timp un subiect de dezbateri aprinse \xc3\xaentre istorici. Unii istorici v\xc4\x83d acest lucru ca pe un act de favoare \xc3\xaentre un \xc3\xaemp\xc4\x83rat \xc8\x99i vasalul acestuia, al\xc8\x9bii ca pe un gest de prietenie \xc3\xaentre egali. Istoricii se \xc3\xaentreab\xc4\x83 dac\xc4\x83 nu cumva coroana imperial\xc4\x83 pe capul lui Boleslav ar putea \xc3\xaenseamna c\xc4\x83 \xc3\xaemp\xc4\x83ratul l-a \xc3\xaencoronat Duce al Poloniei. Majoritatea istoricilor moderni r\xc4\x83spund negativ la aceast\xc4\x83 \xc3\xaentrebare. De\xc8\x99i a fost, f\xc4\x83r\xc4\x83 \xc3\xaendoial\xc4\x83, un semn de respect al \xc3\xaemp\xc4\x83ratului pentru domnitorul polonez, Boleslav I nu a fost numit cu adev\xc4\x83rat rege din moment ce doar Papa avea autoritatea de a investi un prin\xc8\x9b cu coroan\xc4\x83 \xc8\x99i de a ridica t\xc4\x83r\xc3\xa2mul s\xc4\x83u la statutul de regat._NEWLINE_Au avut loc, de asemenea, alte discu\xc8\x9bii politice. Otto al III-lea a decis c\xc4\x83 Polonia nu va mai fi obligat\xc4\x83 s\xc4\x83 pl\xc4\x83teasc\xc4\x83 tribut Imperiului. Gniezno a fost confirmat ca Arhiepiscopie \xc8\x99i Mitropolie a Poloniei. Trei episcopii noi au fost create cu consim\xc8\x9b\xc4\x83m\xc3\xa2ntul papal. Acestea au fost plasate la Cracovia, Wroc\xc5\x82aw \xc8\x99i Kolobrzeg. Episcopia misionar\xc4\x83 de la Pozna\xc5\x84 a fost confirmat\xc4\x83 ca subiect direct al Vaticanului. Boleslav I \xc8\x99i mo\xc8\x99tenitorii s\xc4\x83i au c\xc3\xa2\xc8\x99tigat dreptul de numire al episcopilor. Este posibil ca viitoarea c\xc4\x83s\xc4\x83torie a fiului s\xc4\x83u, Mieszko cu Richeza (polonez\xc4\x83 Rycheza), nepoata lui Otto al III-lea, s\xc4\x83 fi fost, de asemenea, convenit\xc4\x83 tot \xc3\xaen aceast\xc4\x83 perioad\xc4\x83._NEWLINE_Moartea prematur\xc4\x83 a lui Otto al III-lea \xc3\xaen 1002, la doar 22 de ani, a dus la sf\xc3\xa2r\xc8\x99itul planurilor ambi\xc8\x9bioase de renovatio, planuri care nu au fost niciodat\xc4\x83 puse \xc3\xaen aplicare \xc3\xaen totalitate. Henric al II-lea, succesorul mai pu\xc8\x9bin idealist al lui Otto al III-lea \xc8\x99i un oponent al politicilor lui Otto, a inversat cursul politicii imperiale spre est.\n_START_SECTION_\nOcupa\xc8\x9bia \xc8\x9binuturilor Meissen, Luza\xc8\x9bia, Bautzen \xc8\x99i interve\xc8\x9bia \xc3\xaen Boemia (1002\xe2\x80\x931003)\n_START_PARAGRAPH_\nRela\xc8\x9biile excelente dintre Polonia \xc8\x99i Germania din timpul domniei lui Otto III s-au deteriorat rapid dup\xc4\x83 moartea sa. Boleslav I l-a sus\xc8\x9binut pe Eckard I, Margraf de Meissen pentru tronul german. C\xc3\xa2nd Eckard a fost asasinat \xc3\xaen aprilie, Boleslav I l-a sus\xc8\x9binut pe Henric al IV-lea, Duce de Bavaria pe care l-a ajutat s\xc4\x83 urce pe tronul german ca Henric al II-lea. Boleslav I a profitat de luptele interne care au avut loc dup\xc4\x83 moartea \xc3\xaemp\xc4\x83ratului \xc8\x99i a ocupat zone importante \xc3\xaen vestul fluviului Oder: Marca de Meissen \xc8\x99i Marca de Luzacia, inclusiv fort\xc4\x83re\xc8\x9bele Budziszyn \xc8\x99i Strzala. Boleslav a pretins c\xc4\x83 are drept ereditar asupra M\xc4\x83rcii Meissen ca rud\xc4\x83 a fostului conduc\xc4\x83tor, Margraful Rikdag (prin c\xc4\x83s\xc4\x83torie, el fiind fostul so\xc8\x9b al fiicei sale). Henric al II-lea a fost de acord cu c\xc3\xa2\xc8\x99tigurile teritoriale ale lui Boleslav I \xc8\x99i a permis ducelui polonez s\xc4\x83 p\xc4\x83streze Lusatia ca pe un fief. Singura excep\xc8\x9bie a fost Marca de Meissen, ne-fiindu-i permis s\xc4\x83 o p\xc4\x83streze. De\xc8\x99i \xc3\xaen acel moment rela\xc8\x9biile polono-germane s-au normalizat, cur\xc3\xa2nd, dup\xc4\x83 ce Henric II a organizat o tentativa e\xc8\x99uat\xc4\x83 de asasinare a lui Boleslav I, rela\xc8\x9biile dintre cele dou\xc4\x83 \xc8\x9b\xc4\x83ri au fost \xc3\xaentrerupte._NEWLINE_\xc3\x8en acela\xc8\x99i an (1003) Boleslav I a intervenit \xc3\xaen afacerile interne ale Boemiei atunci c\xc3\xa2nd Ducele Vladivoj a murit. Boleslav l-a ajutat pe pretendentul Boleslav III cel Ro\xc8\x99u s\xc4\x83 ob\xc8\x9bin\xc4\x83 tronul ducatului. Mai t\xc3\xa2rziu, Boleslav al III-lea \xc8\x99i-a subminat propria pozi\xc8\x9bie ordon\xc3\xa2nd masacrarea nobililor s\xc4\x83i afla\xc8\x9bi la conducere, Vr\xc5\xa1ovci, la Vy\xc5\xa1ehrad. Nobilii care au supravie\xc8\x9buit masacrului au trimis \xc3\xaen secret soli la Boleslav I pe care l-au rugat s\xc4\x83 vin\xc4\x83 \xc3\xaen ajutorul lor. Ducele polonez a fost de acord \xc8\x99i l-a invitat pe Boleslav al III-lea s\xc4\x83-l viziteze la castelul s\xc4\x83u din Cracovia. Aici, Boleslav al III-lea a fost prins, orbit \xc8\x99i \xc3\xaentemni\xc8\x9bat \xc8\x99i probabil c\xc4\x83 a murit \xc3\xaen captivitate, treizeci de ani mai t\xc3\xa2rziu. Boleslav I, revendic\xc3\xa2nd tronul ducal pentru el \xc3\xaensu\xc8\x99i, a invadat Boemia \xc3\xaen 1003 \xc8\x99i a ocupat Praga f\xc4\x83r\xc4\x83 nici o opozi\xc8\x9bie serioas\xc4\x83, conduc\xc3\xa2nd ca Boleslav al IV-lea timp de peste un an. De asemenea, probabil c\xc4\x83 for\xc8\x9bele poloneze au preluat controlul Moraviei \xc8\x99i al Ungariei Superioare \xc3\xaen 1003. Data exact\xc4\x83 a cuceririi teritoriilor maghiare este 1003 sau 1015 \xc8\x99i Ungaria Superioar\xc4\x83 a r\xc4\x83mas ca parte a regatului polonez p\xc3\xa2n\xc4\x83 \xc3\xaen 1018.\n_START_SECTION_\nR\xc4\x83zboiul polono-german (1002\xe2\x80\x931018)\n_START_PARAGRAPH_\nDup\xc4\x83 cum s-a men\xc8\x9bionat mai sus, Boleslav I a preluat controlul m\xc4\x83rcilor Luza\xc8\x9bia \xc8\x99i Meissen, precum \xc8\x99i al fort\xc4\x83re\xc8\x9belor Budziszyn (Bautzen) \xc8\x99i Meissen \xc3\xaen 1002, refuz\xc3\xa2nd s\xc4\x83 pl\xc4\x83teasc\xc4\x83 Imperiului tributul din partea teritoriile cucerite._NEWLINE_Henric al II-lea, aliat cu triburile Lutici, a r\xc4\x83spuns cu o ofensiv\xc4\x83 un an mai t\xc3\xa2rziu. De\xc8\x99i primul atac a fost f\xc4\x83r\xc4\x83 succes, deja \xc3\xaen toamna anului 1004 for\xc8\x9bele germane l-au destituit pe Boleslav I de pe tronul Boemiei. Boleslav a reu\xc8\x99it s\xc4\x83 p\xc4\x83streze Moravia \xc8\x99i Slovacia, cu toate acestea, st\xc4\x83p\xc3\xa2nirea acestora a durat p\xc3\xa2n\xc4\x83 \xc3\xaen 1018. \xc3\x8en faza urm\xc4\x83toarea a ofensivei, Henric al II-lea a recucerit Marca de Meissen \xc8\x99i \xc3\xaen 1005 armata sa a avansat \xc3\xaen Polonia astfel c\xc4\x83 \xc3\xaen ora\xc8\x99ul Pozna\xc5\x84 a fost semnat un tratat de pace. Potrivit acestui tratat Boleslav a pierdut Luza\xc8\x9bia \xc8\x99i Meissen \xc8\x99i probabil c\xc4\x83 a renun\xc8\x9bat la preten\xc8\x9biile sale la tronul Boemiei. De asemenea, \xc3\xaen 1005, o reac\xc8\x9bie p\xc4\x83g\xc3\xa2n\xc4\x83 \xc3\xaen Pomerania a r\xc4\x83sturnat conducerea lui Boleslav \xc8\x99i a dus la distrugerea episcopiei locale._NEWLINE_\xc3\x8en 1007 Henric al II-lea a denun\xc8\x9bat pacea de la Pozna\xc5\x84, ceea ce a dus la un atac al lui Boleslav I asupra Arhiepiscopiei din Magdeburg, precum \xc8\x99i re-ocuparea m\xc4\x83rcilor de Luza\xc8\x9bia \xc8\x99i Meissen, inclusiv ora\xc8\x99ul Bautzen. Contraofensiva german\xc4\x83 a \xc3\xaenceput trei ani mai t\xc3\xa2rziu, \xc3\xaen 1010. Acesta nu a avut nicio consecin\xc8\x9b\xc4\x83 semnificativ\xc4\x83, excep\xc8\x9bie fiind jefuirea Sileziei. \xc3\x8en 1012 a fost semnat\xc4\x83 o pace pe cinci ani._NEWLINE_Cu toate acestea, Boleslav I a \xc3\xaenc\xc4\x83lcat pacea \xc8\x99i \xc3\xaenc\xc4\x83 o dat\xc4\x83 a invadat Luza\xc8\x9bia. Oamenii lui Boleslav I au pr\xc4\x83dat \xc8\x99i au ars ora\xc8\x99ul Lubusz (Lebus). \xc3\x8en 1013 un nou acord de pace a fost semnat la Merseburg. Ca parte a p\xc4\x83cii Boleslav I a pl\xc4\x83tit un tribut lui Henric al II-lea, dar \xc3\xaen schimb a primit m\xc4\x83rcile de Luza\xc8\x9bia \xc8\x99i Meissen ca fiefuri. De asemenea, fiul s\xc4\x83u Mieszko s-a c\xc4\x83s\xc4\x83torit cu Richeza de Lotharingia, fiica contelui palatin Ezzo de Lotharingia \xc8\x99i nepoata \xc3\xaemp\xc4\x83ratului Otto al II-lea._NEWLINE_\xc3\x8en 1014, Boleslav I l-a trimis pe fiul s\xc4\x83u Mieszko \xc3\xaen Boemia, cu scopul de a forma o alian\xc8\x9b\xc4\x83 cu ducele Oldrich \xc3\xaempotriva \xc3\xaemp\xc4\x83ratului Henric al II-lea. Boleslav I a refuzat de asemenea s\xc4\x83-l ajute militar pe \xc3\xaemp\xc4\x83rat \xc3\xaen expedi\xc8\x9bia sa din Italia. Acest lucru a dus la o interven\xc8\x9bie imperial\xc4\x83 \xc3\xaen Polonia \xc8\x99i astfel, \xc3\xaen 1015, a izbucnit r\xc4\x83zboiul din nou. R\xc4\x83zboiul a \xc3\xaenceput bine pentru \xc3\xaemp\xc4\x83rat care a \xc3\xaenvins for\xc8\x9bele poloneze de la Ciani. Odat\xc4\x83 ce for\xc8\x9bele imperiale au trecut r\xc3\xa2ul Oder, Boleslav I a trimis un deta\xc8\x99ament de cavaleri de Moravia \xc3\xaentr-un atac de diversiune \xc3\xaempotriva m\xc4\x83rcilor r\xc4\x83s\xc4\x83ritene ale imperiului. Cur\xc3\xa2nd dup\xc4\x83 aceea armata imperial\xc4\x83 s-a retras din Polonia, f\xc4\x83r\xc4\x83 niciun c\xc3\xa2\xc8\x99tig permanent. Apoi for\xc8\x9bele lui Boleslav I au preluat ini\xc8\x9biativa. Margraful de Meissen, Gero al II-lea, a fost \xc3\xaenvins \xc8\x99i ucis \xc3\xaen timpul unui conflict cu for\xc8\x9bele poloneze la finele anului 1015._NEWLINE_Tot spre sf\xc3\xa2r\xc8\x99itul acestui an, fiul s\xc4\x83u Mieszko este trimis s\xc4\x83 jefuiasc\xc4\x83 Meissen. Cu toate acestea, \xc3\xaencercarea sa de a cuceri ora\xc8\x99ul a fost o nereu\xc8\x99it\xc4\x83. \xc3\x8en 1017 Boleslav l-a \xc3\xaenvins pe Margraful Henric al V-lea al Bavariei. \xc3\x8en 1017, cu sprijinul cehilor \xc8\x99i al slavilor polabi (pe care germanii \xc3\xaei numeau Wenden), Henric al II-lea a invadat \xc3\xaenc\xc4\x83 odat\xc4\x83 Polonia, tot cu rezultate nesemnificative. A asediat cet\xc4\x83\xc8\x9bile G\xc5\x82og\xc3\xb3w \xc8\x99i Niemcza, dar nu a putut s\xc4\x83 le cucereasc\xc4\x83. Profit\xc3\xa2nd de implicarea trupelor cehe, Boleslav I i-a ordonat fiului s\xc4\x83u s\xc4\x83 invadeze Boemia, unde Mieszko a \xc3\xaent\xc3\xa2lnit o rezisten\xc8\x9b\xc4\x83 foarte slab\xc4\x83. La 30 ianuarie 1018, este semnat\xc4\x83 Pacea de la Bautzen (prin care s-a recunoscut c\xc4\x83 Boleslav este c\xc3\xa2\xc8\x99tig\xc4\x83torul r\xc4\x83zboiului). Conduc\xc4\x83torul polonez a fost \xc3\xaen stare s\xc4\x83 p\xc4\x83streze M\xc4\x83rcile de Luza\xc8\x9bia \xc8\x99i Meissen nu ca fiefuri, ci ca parte a teritoriului polonez. Boleslav a primit, de asemenea, ajutor militar \xc3\xaen expedi\xc8\x9bia sa \xc3\xaempotriva Rusiei Kievene. De asemenea, Boleslav I (pe atunci v\xc4\x83duv) a \xc3\xaent\xc4\x83rit leg\xc4\x83turile sale dinastice cu nobilimea german\xc4\x83 prin c\xc4\x83s\xc4\x83toria sa cu Oda, fiica Margrafului Eckard I de Meissen. Nunta a avut loc patru zile mai t\xc3\xa2rziu, la data de 3 februarie, \xc3\xaen castelul (german\xc4\x83 Burg) din Cziczani (sau Sciciani, \xc3\xaen locul unde se g\xc4\x83se\xc8\x99te ast\xc4\x83zi Gro\xc3\x9f-Seitschen sau Z\xc3\xbctzen).\n_START_SECTION_\nInterven\xc8\x9bie \xc3\xaen succesiunea kievean\xc4\x83 (1015\xe2\x80\x931019)\n_START_PARAGRAPH_\nBoleslav I a organizat prima sa expedi\xc8\x9bie \xc3\xaempotriva vecinului de la r\xc4\x83s\xc4\x83rit \xc3\xaen 1015, dar confrunt\xc4\x83ri decisive au avut loc \xc3\xaen 1018, dup\xc4\x83 ce s-a semnat pacea de la Budziszyn. La cererea ginerelui s\xc4\x83u Sviatopolk I al Kievului, ducele polonez a invadat Rusia Kievean\xc4\x83, cu o armat\xc4\x83 de cca. 2.000-5.000 de r\xc4\x83zboinici polonezi, al\xc4\x83turi de (posibil) 1000 de pecenegii, 300 de cavaleri germani \xc8\x99i 500 de mercenari unguri. Dup\xc4\x83 ce a aduncat aceste for\xc8\x9be de-a lungul lunii iunie, Boleslav I \xc8\x99i-a condus trupele spre frontier\xc4\x83 \xc3\xaen iulie. La 23 iulie, pe malul r\xc3\xa2ului Bug (Rutenia Ro\xc8\x99ie), \xc3\xaen apropiere de Wielen, el a \xc3\xaenvins for\xc8\x9bele lui Iaroslav I cel \xc3\x8en\xc8\x9belept, prin\xc8\x9bul Kievului, \xc3\xaen ceea ce avea s\xc4\x83 se numeasc\xc4\x83 drept B\xc4\x83t\xc4\x83lia de la r\xc3\xa2ul Bug. Toate sursele primare sus\xc8\x9bin c\xc4\x83 prin\xc8\x9bul polonez a fost victorios \xc3\xaen aceast\xc4\x83 lupt\xc4\x83. Iaroslav s-a retras spre nord la Novgorod, mai degrab\xc4\x83 dec\xc3\xa2t la Kiev. Victoria a deschis drumul spre Kiev, deja aflat sub h\xc4\x83r\xc8\x9buirea alia\xc8\x9bilor s\xc4\x83i, pecenegii. Ora\xc8\x99ul, care suferea \xc3\xaen urma incendiilor provocate de asediul pecenegilor, s-a predat la 14 august la vederea grosului o\xc8\x99tilor poloneze. Armata care a intrat \xc3\xaen ora\xc8\x99, condus\xc4\x83 de Boleslav I, a fost salutat\xc4\x83 ceremonial de arhiepiscopul local \xc8\x99i familia lui Vladimir I al Kievului. Este posibil ca trupele lui Boleslav I s\xc4\x83 nu fi stat \xc3\xaen Kiev mai mult de \xc8\x99ase luni (vezi Expedi\xc8\x9bia din Kiev (1018)), fiind nevoite s\xc4\x83 se \xc3\xaentoarc\xc4\x83 datorit\xc4\x83 revoltei populare p\xc4\x83g\xc3\xa2ne din Polonia. Conform unor legende populare Boleslav I \xc8\x99i-a crestat sabia (Szczerbiec) lovind Poarta de Aur din Kiev. \xc3\x8en timpul acestei campanii Polonia a reanexat Cet\xc4\x83\xc8\x9bile Ro\xc8\x99ii, ceea ce avea s\xc4\x83 se numeasc\xc4\x83 mai t\xc3\xa2rziu Rutenia Ro\xc8\x99ie, regiunea fiind pierdut\xc4\x83 de tat\xc4\x83l lui Boleslav I \xc3\xaen 981._NEWLINE_\xc3\x8en 1015 Boleslav I a trimis un deta\xc8\x99ament de c\xc4\x83l\xc4\x83re\xc8\x9bi polonezi pentru a-l ajuta pe nepotul s\xc4\x83u Knut cel Mare, fiul surorii sale Swietoslawa, \xc3\xaen cucerirea Angliei.\n_START_SECTION_\n\xc3\x8encoronare \xc8\x99i deces (1025)\n_START_PARAGRAPH_\nDup\xc4\x83 moartea lui Henric \xc3\xaen 1024, Boleslav I a profitat de interregnul Sf\xc3\xa2ntului Imperiu Roman \xc8\x99i s-a \xc3\xaencoronat ca rege \xc3\xaen 1025, ridic\xc3\xa2nd astfel Polonia la rangul de regat \xc3\xaenainte de vecina sa Boemia. El a fost primul rege polonez (rex), predecesorii s\xc4\x83i fiind considera\xc8\x9bi to\xc8\x9bi drept duci (dux) de c\xc4\x83tre Sf\xc3\xa2ntul Imperiu Roman \xc8\x99i de c\xc4\x83tre papalitate. Boleslav I a murit la pu\xc8\x9bin timp dup\xc4\x83 aceast\xc4\x83 \xc3\xaencoronare, cel mai probabil din cauza unei boli._NEWLINE_Nu se \xc8\x99tie exact locul de \xc3\xaenmorm\xc3\xa2ntare al lui Boleslav. Se crede c\xc4\x83 r\xc4\x83m\xc4\x83\xc8\x99i\xc8\x9bele descoperite recent \xc3\xaentr-un morm\xc3\xa2nt dublu din catedrala Pozna\xc5\x84 ar apar\xc8\x9bine lui Boleslav \xc8\x99i tat\xc4\x83lui acestuia Mieszko. Fiul lui Boleslav I, Mieszko al II-lea, a fost \xc3\xaencoronat rege imediat dup\xc4\x83 ce tat\xc4\x83l s\xc4\x83u a murit \xc3\xaen Pozna\xc5\x84.\n_START_SECTION_\nPutere militar\xc4\x83\n_START_PARAGRAPH_\n\xc3\x8en momentul mor\xc8\x9bii sale, Boleslav I a l\xc4\x83sat o Polonie mai mare dec\xc3\xa2t cea pe care a mo\xc8\x99tenit-o de la tat\xc4\x83l s\xc4\x83u: el a ad\xc4\x83ugat la domeniile sale m\xc4\x83rcile \xc3\xaendelung contestate, Marca de Luza\xc8\x9bia \xc8\x99i Marca de Meissen Sorabian\xc4\x83, precum \xc8\x99i Rutenia Ro\xc8\x99ie \xc8\x99i, eventual, Polonia Mic\xc4\x83. \xc3\x8en acel moment, Polonia era f\xc4\x83r\xc4\x83 \xc3\xaendoial\xc4\x83 o putere considerabil\xc4\x83 din punct de vedere militar din moment ce Boleslav a fost \xc3\xaen stare s\xc4\x83 duc\xc4\x83 campanii de succes, at\xc3\xa2t \xc3\xaempotriva Sf\xc3\xa2ntului Imperiu Roman c\xc3\xa2t \xc8\x99i \xc3\xaempotriva Rusiei Kievene. Pe de alt\xc4\x83 parte, trebuie subliniat faptul c\xc4\x83 lupta \xc3\xaendelungat\xc4\x83 \xc3\xaempotriva Germaniei a permis Pomeraniei Occidentale s\xc4\x83-\xc8\x99i ob\xc8\x9bin\xc4\x83 independen\xc8\x9ba fa\xc8\x9b\xc4\x83 de protec\xc8\x9bia polonez\xc4\x83. O alt\xc4\x83 latur\xc4\x83 negativ\xc4\x83 a domniei lui Boleslav I este aceea c\xc4\x83 \xc3\xaendelungatele campanii militare au avut o influen\xc8\x9b\xc4\x83 d\xc4\x83un\xc4\x83toare asupra economiei regatului polonez. Cu trecerea anilor, Boleslav a avut nevoie de sume din ce \xc3\xaen ce mai mari pentru a-\xc8\x99i finan\xc8\x9ba r\xc4\x83zboaiele, mai ales atunci c\xc3\xa2nd lupta se ducea pe dou\xc4\x83 fronturi, at\xc3\xa2t \xc3\xaen Germania c\xc3\xa2t \xc8\x99i \xc3\xaen Rusia Kievean\xc4\x83. R\xc4\x83zboiul ne\xc3\xaencetat a dus la taxe din ce \xc3\xaen ce mai mari asupra supu\xc8\x99ilor s\xc4\x83i, ceea ce a dus la sentimente negative, resentimente care au crescut de-a lungul domniei sale \xc8\x99i care au dus la izbucnirea unei revolte populare p\xc4\x83g\xc3\xa2ne la scurt timp dup\xc4\x83 moartea sa.\n_START_SECTION_\nEconomie\n_START_PARAGRAPH_\nBoleslav I a fost un administrator talentat \xc8\x99i organizat. A fost \xc3\xaen mare parte responsabil pentru punerea \xc3\xaen aplicare \xc3\xaen totalitate a "legii principilor" de-a lungul \xc8\x9binuturilor poloneze. Legea principilor a dus la crearea unui fel de economie na\xc8\x9bionalizat\xc4\x83, controlat\xc4\x83 de stat, al c\xc4\x83rei unic scop era de a finan\xc8\x9ba nevoile de cheltuieli ale domnitorului. Aceste nevoi erau considerabile, din moment ce ducele era responsabil pentru tot felul de proiecte de construc\xc8\x9bie. Funda\xc8\x9bia legii a dus la o re\xc8\x9bea de ora\xc8\x99e fortificate numite grody, dar domnitorul se ocupa, de asemenea, de construirea bisericilor, a m\xc4\x83n\xc4\x83stirilor, a drumurilor, a podurilor etc, mai pe scurt de dezvoltarea unei infrastructuri. Proiectele de construc\xc8\x9bie au fost finan\xc8\x9bate prin colectarea impozitelor \xc3\xaen bani sau bunuri. De asemenea, \xc8\x9b\xc4\x83ranii erau necesari la producerea diferitelor bunuri \xc8\x99i servicii cum ar fi cele de comunica\xc8\x9bii, v\xc3\xa2n\xc4\x83toare, militare sau altele. Pentru producerea bunurilor necesare Boleslav I a organizat o re\xc8\x9bea de localit\xc4\x83\xc8\x9bi care erau fiecare specializate \xc3\xaen produc\xc8\x9bia a aproximativ 30 de produse diferite, cum ar fi: butoaie, arcuri, diferite obiecte din metal, suli\xc8\x9be, precum \xc8\x99i localit\xc4\x83\xc8\x9bi care se ocupau cu zootehnia, adic\xc4\x83 cre\xc8\x99teau porcine, bovine, cai etc. Sute de sate au fost astfel specializate \xc8\x99i denumite \xc3\xaen a\xc8\x99a fel \xc3\xaenc\xc3\xa2t s\xc4\x83 sugereze cu ce se ocup\xc4\x83 fiecare. \xc3\x8en perioada contemporan\xc4\x83 mai exist\xc4\x83 \xc3\xaenc\xc4\x83 zeci de a\xc8\x99ez\xc4\x83ri \xc3\xaen Polonia cu nume r\xc4\x83mase din acea vreme, cum ar fi: Szewce (cizmar), Kuchary sau Kobylniki. Acest sistem a func\xc8\x9bionat suficient de bine pentru a sprijini domnia de 33 de ani a lui Boleslav I.\n_START_SECTION_\nPolitic\xc4\x83\n_START_PARAGRAPH_\nCre\xc8\x99terea puterii interne \xc8\x99i externe a Poloniei a fost de o importan\xc8\x9b\xc4\x83 capital\xc4\x83 pentru Boleslav I, \xc3\xaen special \xc3\xaen fa\xc8\x9ba cre\xc8\x99terii presiunii din partea magna\xc8\x9bilor. Magna\xc8\x9bii cereau s\xc4\x83 participe mai mult la administrarea \xc8\x9b\xc4\x83rii \xc3\xaen timp ce Boleslav c\xc4\x83uta s\xc4\x83 \xc3\xaent\xc4\x83reasc\xc4\x83 autoritatea central\xc4\x83 a domnitorului. \xc3\x8encoronarea lui Boleslav I c\xc3\xa2ndva \xc3\xaen anul 1025 a avut ca scop consolidarea pozi\xc8\x9biei sale de conduc\xc4\x83tor. Se poate spune c\xc4\x83, \xc3\xaen general, a avut loc o integrare total\xc4\x83 a \xc8\x9b\xc4\x83rii \xc3\xaen timpul domniei lui._NEWLINE_Boleslav I a fost \xc3\xaen stare s\xc4\x83 stabileasc\xc4\x83 o structur\xc4\x83 independent\xc4\x83 a bisericii poloneze, cu o Mitropolie la Gniezno, cu aprobarea Papei \xc8\x99i a Sf\xc3\xa2ntului Imperiu Roman. Activit\xc4\x83\xc8\x9bile sale au pus temelia pentru utilizarea denumirii "Polonia" tuturor regiunilor domeniului s\xc4\x83u; de asemenea au dus la folosirea unui simbol care s\xc4\x83 reprezinte autoritatea suprem\xc4\x83 a domnitorului. Simbolul a fost un semn al clasei sale cavalere\xc8\x99ti de Gniezno: vulturul alb.'